Diari Oficial de la Generalitat Valenciana


Sumari del DOGV 3521, del 21-06-1999 (1999/5772)

ORDRE de 26 de maig de 1999, de la Conselleria d'Ocupació, Indústria i Comerç, per la qual s'establixen les bases reguladores de la concessió d'ajudes per a la realització d'accions de comprovació de la professionalitat, per part d'entitats i institucions col·laboradores sense finalitat lucrativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/05/26/(1)/dof/vci/html**

### Dades del document

Número de DOGV
:   3521

Data del DOGV
:   21-06-1999

Secció del DOGV
:   I. DISPOSICIONS GENERALS

Número del document
:   1999/5772


Data del document
:   26-05-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

 Descriptors 

:   * examen
    * formació professional
    * qualificació professional
    * suport econòmic

ORDRE de 26 de maig de 1999, de la Conselleria d'Ocupació, Indústria i Comerç, per la qual s'establixen les bases reguladores de la concessió d'ajudes per a la realització d'accions de comprovació de la professionalitat, per part d'entitats i institucions col·laboradores sense finalitat lucrativa. [1999/M5772]
  
L'Ordre del Ministeri de Treball i Afers Socials de 9 de març de 1994 (BOE de 24 de març de 1994) establix les bases per a la concessió d'ajudes per a la realització d'accions de comprovació de la professionalitat per part d'entitats i institucions col·laboradores sense finalitat lucrativa.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 29 de desembre de 1998, establix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana de les subvencions i ajudes públiques de la política d'ocupació que atorga l'administració de l'estat a través de l'Institut Nacional d'Ocupació (Inem) entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, establix que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas, es fa necessària una adaptació de les bases reguladores de l'Ordre de 9 de març de 1994, a les peculiaritats organitzatives de la Generalitat Valenciana.
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte de les subvencions
  
La present ordre té per objecte establir les bases per a la concessió de subvencions per part de la Conselleria d'Ocupació, Indústria i Comerç a entitats i institucions col·laboradores, per a la realització d'accions de comprovació individual de la professionalitat dels treballadors sol·licitants d'ocupació, per a una ocupació determinada, mitjançant proves professionals pràctiques i de coneixements tècnics, adreçades a afavorir la col·locació dels sol·licitants d'ocupació inscrits a les oficines d'ocupació i/o a les agències de col·locació autoritzades de conformitat amb allò que s'ha establit en l'article 16.2 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, i el Reial Decret 735/1995, de 5 de maig, pel qual es regulen les agències de col·locació sense finalitat lucrativa i els servicis integrats per a l'ocupació.
  
Article 2. Quantia de les subvencions
  
1. La Conselleria d'Ocupació, Indústria i Comerç publicarà en el Diari Oficial de la Generalitat Valenciana els mòduls econòmics màxims que s'aplicaran a cada acció.
  
2. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de l'activitat que ha de desenrotllar el beneficiari.
  
3. La concessió i quantia de l'ajuda estarà supeditada a les disponibilitats pressupostàries.
  
4. S'atendran criteris de racionalitat per a la territorialització de les entitats.
  
Article 3. Requisits dels beneficiaris
  
Podran ser beneficiàries de les subvencions les entitats i institucions que complisquen els següents requisits:
  
a) Tindre personalitat jurídica.
  
b) No tindre fins lucratius.
  
c) Tindre capacitat per a realitzar les accions a què es referix l'article 1 de la present ordre, en l'àmbit geogràfic per al qual ho sol·liciten.
  
d) Disposar, per a la seua utilització, de les instal·lacions, recursos materials, experts, mètodes i instruments que determine la Conselleria d'Ocupació, Indústria i Comerç en les especificacions tècniques corresponents.
  
e) Estar al corrent de les seues obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda.
  
Article 4. Obligacions dels beneficiaris
  
a) Complir els requisits exigits per a la concessió de la subvenció en el moment de sol·licitar-la i durant el temps que duren les accions subvencionades. Este compliment s'acreditarà en la forma prevista en els articles 6 i 13 d'esta ordre.
  
b) Comunicar a la Direcció General d'Intermediació Laboral, a través dels serveis territorials d'Intermediació Laboral, en el moment de presentar la sol·licitud de les subvencions establides en la present ordre, o posteriorment si sobrevinguera l'esmentada circumstància, l'existència d'altres subvencions per a la mateixa finalitat, procedents de qualssevol administracions o ens públics o privats, nacionals o internacionals. En esta comunicació s'indicarà la quantia de la subvenció i si es troba en fase de sol·licitud, o ja ha sigut concedida.
  
c) Realitzar, per si mateix i sense subcontractar a tercers, les accions recollides en l'article 1, per a les quals es concedisquen les subvencions, en els termes i les condicions que s'aproven.
  
d) Comunicar als serveis territorials d'Intermediació Laboral les persones ateses que han sigut enviades per les oficines d'ocupació i/o per les agències de col·locació sense fins lucratius.
  
e) Comunicar a la Direcció General d'Intermediació Laboral, d'acord amb els formats i les característiques tècniques decidits per esta, i a través dels corresponents serveis territorials d'Intermediació Laboral, en suport paper i electrònic, si és el cas, les accions aplicades i els resultats o efectes d'estes accions, i actualitzar els historials dels sol·licitants atesos incorporant els resultats dels servicis prestats.
  
f) Fer constar en les informacions que faciliten els beneficiaris al públic la condició de subvencionades, exclusivament quan es tracte d'accions aprovades.
  
g) Presentar a la Direcció General d'Intermediació Laboral, per a la seua aprovació, relació nominal d'experts que aplicaran les accions amb el seu historial professional, havent de sol·licitar autorització prèvia per a la seua modificació.
  
h) No percebre cap quantitat dels participants en les accions.
  
i) Portar una comptabilitat separada i tindre un compte bancari independent i exclusiu per a totes les despeses i ingressos que es realitzen en l'execució de les accions, inclosos els corresponents a altres subvencions, si n'hi haguera.
  
j) Comunicar en el termini de tres dies a la Direcció General d'Intermediació Laboral, a través dels serveis territorials, l'acabament de les accions.
  
k) Sol·licitar autorització expressa per a continuar actuant i rebent les subvencions quan es produïsca canvi de titularitat.
  
Article 5. Convocatòria per a la concessió de les subvencions
  
1. El procediment de concessió de subvencions s'iniciarà mitjançant ordre del conseller d'Ocupació, Indústria i Comerç, que es publicarà en el Diari Oficial de la Generalitat Valenciana, amb indicació de:
  
a) Les línies de crèdit i l'import global màxim destinat per a la concessió de les subvencions previstes en esta ordre.
  
b) Les necessitats d'actuació subvencionable.
  
c) Els mòduls econòmics màxims que cal aplicar a cada acció.
  
d) El termini de presentació de sol·licituds
  
e) El període d'execució de les accions.
  
f) Els criteris per a la valoració de les sol·licituds presentades.
  
g) La forma en què la realització de les activitats haurà de trobar-se degudament identificada o senyalitzada, utilitzant el model de logotip corporatiu que es determine.
  
2. La Direcció General d'Intermediació Laboral posarà a disposició de les entitats i institucions no lucratives interessades, per a la seua consulta, les especificacions tècniques per a la realització de les activitats previstes, i també el volum i distribució geogràfica de sol·licitants que s'atendran.
  
Article 6. Presentació de sol·licituds i documentació annexa
  
1. Les sol·licituds per a l'obtenció de les subvencions regulades en la present ordre hauran d'adreçar-se a la Direcció General d'Intermediació Laboral, i es presentaran, en doble exemplar, en els corresponents serveis territorials d'Intermediació Laboral o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds es formalitzaran en el model oficial que es dispose, i caldrà adjuntar la següent documentació:
  
a) Escriptura pública de constitució i modificació de la institució o entitat, si és el cas, degudament inscrites en el registre corresponent.
  
b) Còpia dels estatuts, on constarà la manca de fins lucratius.
  
c) Memòria sobre activitats de la institució o entitat.
  
d) Memòria projecte tècnic i de gestió per a les accions, àmbit territorial i període sol·licitat, on s'arrepleguen les accions que cal realitzar, territori, nombre de persones que s'atendran i calendari, instal·lacions, recursos materials, experts amb el seu historial professional, mètodes, instruments, gestió, seguiment, pressupost i cost per persona atesa.
  
e) Comunicació, si és el cas, de l'existència d'altres subvencions amb indicació de la quantia, i si es troba en fase de sol·licitud o de concessió.
  
f) Fotocòpia compulsada de la targeta d'identificació fiscal.
  
g) Certificat acreditatiu d'estar al corrent de les seues obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa del qual haurà d'estendre's a la data d'acabament del termini de presentació d'instàncies.
  
h) Dades de domiciliació bancària segons model facilitat a l'efecte (fitxa de manteniment de tercers), excepte si s'hi han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
3. Les administracions públiques estaran exemptes de la presentació de la documentació recollida en les lletres a), b), f) i g) del número anterior.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que, en el termini de deu dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 7. Valoració de les sol·licituds
  
1. Les sol·licituds admeses seran valorades de conformitat amb els criteris que hi ha en la convocatòria a la qual es referix l'article 5 de la present ordre.
  
2. La Direcció General d'Intermediació Laboral valorarà els esmentats criteris, i podrà visitar les entitats sol·licitants per a verificar el compliment dels requisits exigits.
  
Article 8. Acabament del procediment
  
1. La Direcció General d'Intermediació Laboral podrà demanar de l'entitat sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
2. La competència per a la concessió o denegació de les subvencions previstes en la present ordre correspon al conseller d'Ocupació, Indústria i Comerç.
  
3. La resolució haurà de ser motivada i indicarà el sol·licitant o la relació dels sol·licitants als quals es concedix la subvenció i la quantia concedida.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a resoldre serà de sis mesos comptats des de la data de presentació de la sol·licitud. Transcorregut el dit termini sense que s'hi haja dictat resolució expressa, la sol·licitud de subvenció s'entendrà desestimada en els termes previstos en l'article 44 de la Llei 30/1992.
  
6. Contra les resolucions a què es referixen els paràgrafs anteriors podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptats des del següent al de la notificació de la resolució corresponent.
  
Article 9. Resolució d'incidències
  
1. L'òrgan competent per a la concessió de les subvencions previstes en la present ordre resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 10. Terminació convencional
  
Quan les circumstàncies de les entitats i institucions beneficiàries, del mercat de treball o dels sol·licitants d'ocupació així ho aconsellen, es podrà finalitzar el procediment mitjançant acord entre la Conselleria d'Ocupació, Indústria i Comerç i els interessats.
  
Article 11. Pagament de la subvenció
  
1. La Conselleria d'Ocupació, Indústria i Comerç abonarà en el moment de l'atorgament el 75% de l'import de la subvenció concedida, després del certificat previ de l'inici de les accions per part de l'entitat col·laboradora i després de la presentació prèvia per part de l'entitat beneficiària d'un aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia, Hisenda i Administració Pública.
  
2. El 25% restant es transferirà quan l'entitat beneficiària haja certificat la realització de les accions previstes en la concessió de la subvenció i haja presentat els corresponents justificants de les despeses d'acord amb el que establix l'article següent.
  
Article 12. Liquidació final
  
En el termini màxim d'un mes comptat des de l'acabament del termini d'execució, l'entitat o institució subvencionada presentarà en els corresponents serveis territorials d'Intermediació Laboral, en el model que dispose la Direcció General d'Intermediació Laboral, una memòria explicativa del desenrotllament de les accions on s'inclourà necessàriament:
  
- Nombre de treballadors sol·licitants d'ocupació atesos.
  
- Liquidació de despeses i ingressos.
  
- Declaració que s'han rebut o s'han sol·licitat, o no, ajudes per a la mateixa finalitat d'altres administracions o entitats públiques o privades, nacionals o estrangeres, i la quantia d'estes ajudes.
  
- Justificants originals o degudament compulsats de les despeses realitzades.
  
- Certificat expedit per la persona responsable de l'exactitud comptable i de la certesa dels fets justificats.
  
- Reintegrament, si és procedent, dels fons no utilitzats.
  
Article 13. Seguiment i control
  
1. Correspondrà a la Direcció General d'Intermediació Laboral, a través dels serveis territorials d'Intermediació Laboral, portar a cap la funció de control de les subvencions concedides, i també l'avaluació i el seguiment de les accions desenrotllades.
  
2. Per a la realització d'estes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. Les entitats beneficiàries estaran obligades a sotmetre's a les actuacions de control financer de la Intervenció General, i si és el cas, dels òrgans competents del Fons Social Europeu en relació amb les subvencions concedides.
  
Article 14. Minoració i resolució de les subvencions concedides
  
1. L'incompliment de les obligacions, les condicions i els terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Disposiciones addicionals
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient en els pressupostos de la Generalitat Valenciana per a cada exercici econòmic.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
Tercera
  
En allò que no s'ha previst en esta ordre, caldrà ajustar-se al que s'assenyala en l'Ordre de 9 de març de 1994, per la qual s'establixen les bases reguladores per a la concessió d'ajudes per a la realització d'accions de comprovació de la professionalitat per part d'entitats i institucions col·laboradores sense finalitat lucrativa (BOE de 24 de març de 1994).
  
Disposicions finals
  
Primera
  
Es faculta el director general d'Intermediació Laboral perquè dicte les disposicions i adopte les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 26 de maig de 1999
  
El conseller d'Ocupació, Indústria i Comerç,


Còpia Permalink ELI